Ruotsin poliisi tutkii, surmattiinko opettaja koulun luona mahdollisesti kunniasyiden vuoksi.

Lövgärdesskolanin 27-vuotias sijaisopettaja ammuttiin kuoliaaksi lyhyen takaa-ajon jälkeen koulun edustalla. Muun muassa koulun oppilaat todistivat ammuskelua torstaina aamupäivällä.

Poliisi ei ole vielä ottanut kiinni ketään surmasta epäiltynä. Surmapaikalta pakeni kolme henkilöä sinisellä autolla. Poliisi on kuullut kahta henkilöä, mutta heidät on vapautettu.

Göteborgs Posten -lehden mukaan yksi poliisin tutkintalinjoista on, että kyseessä oli kunniamurha. Uhria oli luultavasti uhkailtu ennen tekoa. Alkuun tekoa epäiltiin rikollisjengien välienselvittelyksi. Ammuskeluissa on kuollut liki 30 ihmistä Göteborgissa muutaman viime vuoden aikana.

GP:n poliisilähteiden mukaan teko oli tarkkaan suunniteltu. Naamioituneet ja aseistautuneet tappajat osasivat odottaa uhriaan tiettyyn aikaan oikeassa paikassa kun kolmas mies oli valmiina pakoautossa.

Surmatulla ei ole ollut ainakaan edellisen kymmenen vuoden ajalta rikostaustaa. Hän oli tehnyt aktiivisesti työtä nuorten parissa. Mies mm. järjesti viime kesänä jalkapallopelejä niille nuorille ja lapsille, joilla ei ollut mahdollisuutta matkustaa kesälomalle.

Mies pelasi itsekin jalkapalloa ja oli kaupunginosajoukkueen puheenjohtaja.